Strana Most-Híd sa k takémuto výsledku pomaly blíži. Ak sa poslanec tejto strany stane viceprimátorom i členom "nezávislákov", ktorí vďaka nemu získajú majoritu, mnoho rozhodnutí radnice a zastupiteľstva bude visieť na šnúrke jeho gatí.
Otázkou je, či sa tak stane vďaka premyslenému taktizovaniu, rýchlym povolebným zákulisným rokovaniam, prehnanej iniciatíve starešinov, ktorí chcú za každú cenu svoj klub, alebo vďaka pasivite a naivite novozvolených, či prosto len kvôli náhode a okolnostiam. Najskôr to bude výsledok súhry všetkých týchto okolností.
Ľudia z rožňavského Mostu vycítili, že exprimátor má šancu byť znova zvolený, tak na neho v poslednej chvíli stavili. A vyhrali. Teraz stavili na svojho poslanca a zdá sa, že sú znova blízko k výhre. Čo to bude stáť, nateraz nie je jasné. Primátor popiera, že by za tým bol obchod a hovorí, že sa cíti slobodný. Či je to tak, sa však čoskoro uvidí v zastupiteľstve, pri obsadzovaní postov a kľúčových rozhodnutiach. Lebo reči sa trúsia a chlieb sa je.
Tým, ktorí očakávali po voľbách zmenu a zdieľali nadšenie z omladenia poslaneckého kolektívu, by mohli traja poslanci OKS vysvetliť, prečo sa vzdali ambícií mať viceprimátora a diktovať tempo zmien. Zaslúžili by si odpoveď.